કામકાજ-નોકરી, વ્યવસાય નિમિત્તે દિવસભર ઘરની બહાર રહેનારાં માતાપિતાને બાળકને શીખવવા-સમજાવવાનો સમય જ નથી રહેતો એટલે જિંદગીમાં બધા કરતા આગળ રહે માટે બાળકને અતિ હોશિયાર બનાવવાની લાહ્યમાં ફાવે તેટલી ફી ભરીને બાળકને ખાનગી શિક્ષણ સંસ્થામાં મૂકી દેવાય છે. આ બાળકો એટલાં નાનાં અને એવાં અબૂધ હોય છે તેમને શિક્ષકો મારપીટ કરી હોવાની વાત ઘરમાં- માતાપિતાને કહેવાની સમજણ સુધ્ધાં નથી ધરાવતાં હોતાં. એમના શરીર પર મારના લીલાકાળા ચકામા જોઈને માતાપિતાનું ધ્યાન પડે ને પૂછપરછ કરે ત્યારે આખો મામલો ‘પ્રગટ’ થાય. થોડા મહિનાઓ અગાઉ સોશિયલ મીડિયામાં એક વીડિયો ક્લિપ વાઈરલ થઈ હતી, જેમાં એક ત્રણ વર્ષની બાળકીને માતા સરવાળો શીખવે છે ને બચ્ચાની થયા કરતી ભૂલ ભૂલ અને એનાં રડવામાંથી વ્યક્ત થતો અણગમો એના રોષનું વળતર મારમાં આપે છે. ફ્રેમમાં માતા દેખાતી નથી, પણ રડીને ગુસ્સો કરતું, રડીને ભણવાનો અણગમો દેખાડતું બચ્ચું દેખાય છે... જોકે, આ ક્લિપ બદલ જાતભાતના ખુલાસાઓ કરવામાં આવ્યા હતા ખરા, પણ મૂળ વાત બાળકની અનિચ્છા અને એને ‘ભણાવી નાખવાની’ માતાની જિદ બરાબર ક્લિપ-દર્શકના મનને સ્પર્શે છે.